Die afgevaardigde van die Suid-Afrikaanse Ambassade, Lindsay Louis, sien Afrikaans, ten spyte van die taal se problematiese geskiedenis, as ŉ samebindende faktor, aangesien dit die taal is wat deur die meeste mense in Suid-Afrika verstaan word. Voorts het Afrikaans baie om aan ander inheemse tale te bied om te help om hulle vorentoe te neem. Dit sluit in kennis op die gebied van moedertaalonderrig en die groot verskeidenheid kultuuraktiwiteite wat in Afrikaans en vir die ontwikkeling van die taal aangebied word. Hy erken die rol wat Afrikaanse skrywers in die verset teen apartheid gespeel het.
Ingrid Glorie gee ŉ kort oorsig oor die ontstaan van die Week en die uitstalling oor die algemeen. Sy bedank die borge en instansies wat tot die sukses van die Week bygedra het. (Volledige program van die Week - hier beskikbaar; Borge van die Week is hier sigbaar) Die mediabelangstelling in die Week was besonder goed, met onder andere kykNET Fiësta, LitNet en Media24 wat die Week gedek het. Die Week wil Afrikaanssprekendes wat bekommerd is oor die toekoms van die taal wys hoeveel waardering daar ook in die buiteland vir Afrikaanse skrywers is. Ingrid voel dit is nou tyd dat die Week “volwasse” word – sonder dat die liefde en die vriendskap daaruit verdwyn. Sy doen ŉ beroep op mense wat kan help met die saaklike aspekte van die Week – veral mense wat weet hoe dinge in Nederland en Vlaandere werk, byvoorbeeld borgskappe, honorariums, kontrakte en aanspreeklikheid. Terselfdertyd sal die beskeie opset van die Week – hulle woeker met die min middele tot hul beskikking – altyd ’n deel van die krag en die sjarme van die projek bly.
Adriaan van Dis is laaste aan die woord en vertel van die invloed wat Afrikaans en Afrikaanse skrywers tydens sy verblyf in Suid-Afrika op hom gehad het. WEG Louw was vir hom ŉ vaderfiguur, en hy maak kennis met mense soos André Brink, Breyten Breytenbach en Lina Spies. Hy beloof ook om sy geheime dagboekie, wat hy al in die rondte moes draai om al sy inskripsies uit sy tyd in Suid-Afrika te ontsyfer, na sy dood aan die museum te skenk.